ÕISi ABC õppijale 2016

- Sissejuhatus

- Õppija toimingud ÕISis

- ÕISi sisselogimine ja seadete muutmine

- TÜ akadeemiline kalender

- Teated

- Isikuandmed

- Üldandmed ja õppekoha andmed

- Kontaktandmed

- Dokumendid

- Õppe lõpp ja õppe lõppu meelde tuletav kiri

- Individuaalplaani ja atesteerimise dokumentide vaatamine ja lisamine

- Õppeained

- Õppeaine üldandmed ja ainekavad

- Õppeainete otsingutingimused

- Näiteid õppeainete otsimisest

- Õppetööle registreerumine

- Õppeainetele registreerumine

- Õppetööle registreerumise vorm pärast ainetele registreerumist

- Kontrolltöödele, eksamitele, arvestustele ja korduseksamitele registreerumine

- Õppeaine õppematerjalid

- Tunni- ja eksamiplaanid

- Õppija tunniplaan

- Õppija tunniplaani andmete sünkroniseerimine

- Õppija tunniplaani väljatrükk

- Struktuuriüksuse tunni- ja eksamiplaanid

- Õppejõudude vastuvõtuajad

- Õppetulemused

- Valikud õppekavas ja õppekava täitmise jälgimine

- Minu õppekava

- Moodulite valimine

- Stipendiumide avalduste esitamine

- Meelespea

Sissejuhatus

ÕISi ABC eesmärk on tutvustada põgusalt tegevusi, millega te õppijana õppeinfosüsteemi (ÕISi) vahendusel kokku puutute. Juhendis on viidatud ka Tartu Ülikooli (TÜ) õppekorralduseeskirja (ÕKE, vt http://www.ut.ee/oke) punktidele, mis reguleerivad toiminguid ÕISis.

ÕISi juhendid avanevad sisseloginuna mis tahes lehe paremal ülanurgas asuvale lingile Abi vajutades.

Tutvuge kindlasti ka juhenditega ÕISi info ja abi keskkonnas aadressil http://www.oisabi.ut.ee/oppija.

Õppija toimingud ÕISis

Õppijana saate te ÕISis:

- kasutada akadeemilist kalendrit

- lugeda teile ÕISi vahendusel saadetud teateid ja saata ise teateid teistele ÕISi kasutajatele

- uuendada enda kontaktandmeid

- tutvuda teid puudutavate dokumentidega (nt akadeemilisele puhkusele lubamise vms korraldustega)

- registreeruda õppetööle (õppeainetele, kontrolltöödele, eksamitele, arvestustele ja korduseksamitele)

- kasutada õppeainete juurde lisatud õppematerjale

- kasutada isiklikku tunniplaani ning lisada seda üle interneti sünkroniseeritava kalendrina iCal formaati toetavatesse kalendriprogrammidesse

- vaadata õppejõudude vastuvõtuaegu

- vaadata enda õppetöö tulemusi ja keskmisi hindeid

- registreerida õppekava moodulid ning jälgida õppekava täitmist

- lisada atesteerimisega seotud dokumente (doktorandid)

- esitada stipendiumide taotlemise avaldusi

- vastata tagasiside küsitlustele (õpetamise ja õppeainete hindamine ja õppekava tagasiside)

- registreeruda üliõpilastele suunatud koolitustele

- registreeruda täiendusõppeprogrammidele

- hääletada valdkonna üliõpilaskogude ja üliõpilaskonna volikogu ning instituutide ja kolledžite üliõpilaskogude valimistel

ÕISi sisselogimine ja seadete muutmine

Kõik õppijad (üliõpilased, külalisüliõpilased ja eksternid) saavad ÕISi kasutada alates sellest kuupäevast, mil nad ülikooli õppima on vormistatud (immatrikuleerimise, eksternina sooritajaks määramise või külalisüliõpilasena õppimatuleku kuupäevast alates).

ÕISi veebiaadress on https://ois.ut.ee.

Link ÕISi sisenemiseks paikneb ka ülikooli kodulehe http://www.ut.ee ülaservas. Sisselogimiseks kasutage ülikooli arvutivõrgu keskset kasutajanime ja salasõna. Siseneda on võimalik ka ID-kaardi või Mobiil-ID abil. Oma parooli saate vahetada aadressil https://passwd.ut.ee .

Õppijana saate lisaks kasutada ka piiratud võimalustega

- mobiilset ÕISi aadressil m.ut.ee

- Android platvormile mõeldud TÜ õppeinfosüsteemi rakendust.

Tutvuge ka Arvutiabi juhenditega:

- Ülikooli arvutivõrgu kasutajaks saamine

- Parooli vahetamine

Esmakordsel sisselogimisel küsitakse õppija käest kinnitust TÜs õppimist puudutavate eeskirjadega tutvumise kohta.

Joonisel 1 on kujutatud ÕISi pealeht pärast sisselogimist.

Joonis 1. Õppeinfosüsteemi pealeht

Vaikimisi on ÕISi taustavärv sinine, muuta saate seda seadete vormil. Seadete muutmiseks avage ÕISi mis tahes lehel paremal ülanurgas paiknev rippmenüü ja valige sealt Seaded (joonis 2). Saate muuta taustavärvi, kirja suurust ja vahetada ÕISi kasutamise keelt (eesti või inglise keel).

Joonis 2. Seadete muutmise lehe avamine

Akadeemiline kalender

Ülikoolis toimuva õppetöö ajalise arvestuse ühikuks on õppeaasta, mille arvestuslikuks alguseks on 1. september ja lõpuks 31. august. Õppeaasta jaguneb kaheks 20-nädalaseks semestriks. Õppeaasta algab sügissemestril 1. septembrile lähimal esmaspäeval. Kevadsemestri algus ning semestrite lõpp määratakse kuupäevaliselt kindlaks iga õppeaasta akadeemilises kalendris, mille kinnitab rektor (ÕKE p 53) .

Akadeemiline kalender on õppetöös oluliste kuupäevade ja õppenädalate jälgimiseks.

Akadeemilise kalendri vaatamiseks:

- avage ÕISi pealeht ning vajutage lingile Akadeemiline kalender või

- valige mis tahes ÕISi vormil paremal ülanurgas asuvast rippmenüüst Akadeemiline kalender

Kalendris on kirjas kõik õppetööd puudutavad olulised kuupäevad (joonis 3, p 1) ning õppenädalad (joonis 3, p 2). Käesolev kuupäev on tähistatud punase ruuduga (joonis 3, p 3).

Joonis 3. Akadeemiline kalender

Tundide juures on oluline nende toimumisaeg. ÕISis kasutatakse õppetundide toimumise määratlemisel akadeemilises kalendris fikseeritud õppenädalaid ja nädalapäevi. Järgnevas tabelis (tabel 1) on näited, kuidas tundide juurde märgitud toimumisnädalaid lugeda.

Vastavalt väljakujunenud traditsioonidele algavad loengud ja praktikumid tavaliselt paarisarvulisel tunnil (akadeemilise veerandtunniga) ja lõpevad järgmisel paarisarvulisel tunnil (nt 8.15–10.00, 10.15–12.00,12.15–14.00, 14.15–16.00).

Õppenädal

Toimumine

2

teine õppenädal

1-15

esimene kuni viieteistkümnes õppenädal

1, 3, 6

esimene, kolmas ja kuues õppenädal

1-5, 10, 12-15

esimene kuni viies, kümnes, kaheteistkümnes kuni viieteistkümnes õppenädal

Tabel 1. Õppenädalad

Teated

Ülikool teavitab õppeinfosüsteemi kaudu üliõpilast teda puudutavatest korraldustest (eksmatrikuleerimine, akadeemiline puhkus, õppeaja pikendamine jms). Korraldused ja teated õppetöö kohta saadetakse üliõpilase õppeinfosüsteemi elektronteadete postkasti, millega ülikool loeb teate edastatuks (ÕKE p 162).

ÕISi pealehel lingile Teated (lugemata teadete korral on link rasvases kirjas) vajutamise järel avaneb teadete haldamise keskkond.

- näete teile ÕISi vahendusel saadetud teateid (kaust Saabunud)

- saadetud teateid näete Saadetud teadete kaustas

- saate lisada uusi kaustu (nupp Uus kaust) ning paigutada neisse lohistamise teel saabunud või saadetud teateid

- saate saata teateid teistele ÕISi kasutajatele nende teadete postkasti ja nende kontaktandmetesse sisestatud e-posti aadressidele (nupp Koosta teade). Õppijana on teil võimalik saata teade:

- kõigile Tartu Ülikooli õppijatele ja töötajatele

- teiega samale ainele registreeritud õppijatele ja aine õppejõududele. Võite seda võimalust kasutada näiteks rühmatöö või ettekande jaoks kaaslaste otsimiseks.

- ÕISi koordinaatoritele ja nõustajatele.

Joonis 4. Teadete postkast, teate koostamise menüü

Teate koostamise vormil sisestage Sisu vahelehele teate pealkiri ja sisu ning määrake Saajad vahelehel isikud, kellele soovite teate saata. Teate saatmiseks vajutage nupule Saada (joonis 5).

Joonis 5. Teate sisu ja saajad

ÕISi kaudu saate automaatse teate näiteks:

- kui olete ÕISis kinnitanud, et olete tutvunud TÜs õppimist puudutavate eeskirjadega;

- kui teie kohta on ÕISis registreeritud dokument (akadeemilise puhkuse korraldus, stipendiumi määramine vms);

- kui teie õppe lõpukuupäevani on aega 28 ja 7 päeva;

- kui aines, mille kuulajate järjekorras te olete, vabanes koht;

- kui saate hakata täitma tagasiside ankeete.

ÕISi kaudu saavad teile teateid saata ka õppejõud, õppekorralduse spetsialistid ja teiega sama ainet kuulavad õppijad.

Isikuandmed

Kõik õppija isiku- ja õppetööd puudutavad andmed on kirjas õppija isikuandmetes (ÕISi pealehel link Isikuandmed). Isikuandmete vormil on lingid liikumiseks kontaktandmete, lisaandmete, üliõpilaspileti, teiega seotud dokumentide, õppetöö tulemuste, õppekavas tehtud valikute ja konto vormidele (joonis 6, p 1).

Üldandmed ja õppekoha andmed

Õppija üldandmed (joonis 6, p 2) on õppija ees- ja perekonnanimi, matriklinumber, isikukood, kodakondsus, sünniaeg, sugu, päritolu ja eelmised nimed (kui nimi on muutunud). Üldandmete vormile on teil soovi korral võimalik lisada enda pilt. Pildi lisamiseks või muutmiseks vajutage üldandmete vormil nupule Lisa/muuda pilt (joonis 6, p 3).

Õppija õppekoha andmed (joonis 6, p 4) on struktuuriüksus, õppeaste, õppekava, õppuri liik, õppevorm, õppekoormus, finantseerimise liik, kas hetkel õpite ja õppe lõpukuupäev.

Õppekoha andmetes näete oma juhendajate andmeid (link Juhendajad) ja lõputöö teemat (link Lõputöö teema), juhul kui need on ÕISi sisestatud. Samuti näete oma Esitatud stipendiumide avaldusi. Doktorandina on teil lisaks link Individuaalplaan ja atesteerimise dokumendid, mille kaudu saate vaadata ja esitada atesteerimisega seotud dokumente.

Joonis 6. Õppija isikuandmed

Õppekoha põhi- ja kõrvalolekud (joonis 6, p 5) tekivad vastavate alusdokumentide andmete sisestamise ja registreerimise järel. Kõik dokumendid on lingitavad, dokumendi numbri lingile vajutades näete nende sisu.

- Põhiolekute all on kirjas informatsioon õppekoha tekke, üleviimiste ja õppekoha lõppemise kohta.

- Kõrvalolekute all on kirjas informatsioon nt akadeemiliste puhkuste, välismaal õppimise, stipendiumite määramise, õpingute pikendamise vms kohta.

Kontaktandmed

Üliõpilasel on kohustus viivitamatult teavitada õppeinfosüsteemi kaudu ülikooli oma kontaktandmete muutusest (ÕKE p 163).

Üldandmete vormil lingile Kontaktandmed vajutades avaneb teie kontaktandmete vaatamise vorm (joonis 7). Sellel näete oma ülikooli keskset kasutajatunnust ja kui on olemas, siis ka ülikooli e-posti aadressi (joonis 7, p 1) ning enda kontaktivahendite nimekirja. Olemasolevate andmete muutmiseks vajutage vastava rea lõpus nupule Muuda (joonis 7, p 2). Uute andmete lisamiseks vajutage Lisa uus real vastava kontaktivahendi või aadressi lingile (joonis 7, p 3).

Joonis 7. Kontaktandmete vorm

Dokumendid

Üldandmete vormil lingile Dokumendid vajutades avaneb teie kohta vormistatud dokumentide nimekiri (joonis 8). Dokumendi sisu nägemiseks vajutage dokumendi numbri lingile.

Joonis 8. Õppija kohta vormistatud dokumendid

Õppe lõpp ja õppe lõppu meelde tuletav kiri

Kõikidel tasemeõppe üliõpilastel on nominaalne õppeaeg, mille lõppu tähistab õppe lõpukuupäev. Õppe lõpukuupäev on kirjas iga õppija õppekoha andmetes väljal Õppe lõpukuupäev (joonis 9).

Joonis 9. Õppe lõpukuupäev õppekoha andmetes

Kui õppe lõpukuupäeva saabumiseni on aega 28 ja 7 päeva, saadetakse teile aadressilt ois@ut.ee automaatne meeldetuletus õppe lõpukuupäeva saabumise kohta.

Individuaalplaani ja atesteerimise dokumentide vaatamine ja lisamine

Doktorandid saavad oma üldandmete vormile lisada individuaalplaane, selle lisasid ja atesteerimise aruandeid. Lisatud dokumentide vaatamiseks ja uute lisamiseks vajutage õppekoha andmete alumises osas lingile Individuaalplaan ja atesteerimise dokumendid (joonis 10).

Joonis 10. Individuaalplaanide ja atesteerimise dokumentide lisamine

- Lingile vajutades avaneb vorm, millel on kirjas lisatud dokumentide nimetus, liik, suurus, lisaja nimi ning lisamise aeg. Uue dokumendi lisamiseks vajutage nupule Lisa uus dokument.

- Nupule vajutades avaneb dokumendi lisamise vorm. Uue dokumendi lisamisel määrake esmalt dokumendi liik. Seejärel vajutage nupule Browse, valige enda arvutist sobiv fail ning selle üleslaadimiseks vajutage nupule Lisa fail.

Õppeained

Õppeaine on kindla teadmiste valdkonna õpetamise, õppimise ning õpiväljundite hindamise organiseeritud ühik. Õppeaine mahtu arvestatakse õppetöö ühikutes ehk Euroopa ainepunktisüsteemi ainepunktides (EAP). Ühele ainepunktile vastab 26 tundi üliõpilase tööd.

Õppeaine üldandmed ja ainekavad

Õppeainetega seoses on oluline teada, et õppeainete info jaguneb kaheks.

- Õppeaine üldandmed (joonis 11) sisaldavad ainet kirjeldavat informatsiooni (eesmärgid, õpiväljundid, sisu lühikirjeldus, kohustuslikud eeldusained) ja üldjuhul neid igal õppeaastal ei muudeta.

- Õppeaine ainekava (joonis 12) luuakse õppeainele igaks toimumise semestriks ning see sisaldab õppeaine konkreetse toimumisega seonduvat informatsiooni (lugege ka ÕKE p 43). Ainele registreerumine tähendab registreerumist ainekavale. Õppeainele registreerumise eelduseks on see, et õppeainele on vormistatud vastavaks õppeaastaks ja semestriks ainekava, mis on registreerumiseks avatud.

Õppeaine üldandmetest

- Näete õppeaine üldandmeid, eesmärke ja sisu lühikirjeldust.

- Näete, millised on õppeaine kohustuslikud eeldusained ja millistele ainetele on see õppeaine ise kohustuslikuks eeldusaineks.

- Näete, millistesse õppekavadesse see aine kuulub.

Ainekava andmetest

- Saate kontrollida, kas ainekava on registreerumiseks avatud.

- Saate kontrollida ainele registreerumise tingimusi.

- Näete, millised on aine läbimise tingimused selle toimumise semestril.

Joonis 11. Näide õppeaine üldandmetest

Joonis 12. Näide õppeaine ainekavast

Õppeainete otsingutingimused

Õppeainete otsimiseks vajutage ÕISi pealehel lingile Õppeained. Avaneb õppeainete otsingu vorm (joonis 13).

Õppeaine otsingu vormil saate otsida:

- mingi kindla struktuuriüksuse aineid

- aineid, nende ainekoodi või nimetuse järgi

- mingi kindla õppejõu õpetatavaid aineid

- aineid, millel on mingiks kindlaks semestriks olemas ainekava

- osaliselt või täielikult veebipõhiselt läbiviidavaid aineid

- aineid nende õpetamise keele järgi

Pidage meeles, et otsingutingimusi saate omavahel kombineerida, kuid iga täiendav tingimus, mille te õppeaine otsingu vormil määrate, kitsendab andmete hulka, mille hulgast õppeainet otsitakse. Näiteid otsingutingimuste kasutamisest vaadake järgmisest peatükist.

Joonis 13. Õppeainete otsinguvorm

Näiteid õppeainete otsimisest

Näide 1

Soovite leida õppeainet, millega õpetatakse itaalia keelt. Üheks tingimuseks on ka, et ainet õpetatakse 2016/2017 sügissemestril.

Sellistele tingimustele vastavate ainete leidmiseks:

- määrake struktuuriüksus, mille aineid soovite leida (joonis 14, p 1), TÜs tegeleb keeleõpetusega humanitaarteaduste ja kunstide valdkonna maailma keelte ja kultuuride kolledž

- kuna soovite leida mingit kindlat sõna sisaldavat aine nimetus, sisestage otsisõna väljale Nimetuse osa (joonis 14, p 2)

- määrake õppeaasta ja semester ja leidub vähemalt üks ainekava (joonis 14, p 3)

- ainete otsimiseks vajutage nupule Otsi

Joonis 14. Õppeaine otsing aine omaniku, nimetuse osa ja õpetamise semestri järgi

Eelmisel joonisel määratud otsingutingimuste järgi leitakse kõik humanitaarteaduste ja kunstide valdkonna maailma keelte ja kultuuride kolledži 2016/2017 sügissemestril õpetatavad ained, mille nimetuses esineb itaalia (joonis 15).

Joonis 15. Otsingutingimustele vastavad õppeained

Näide 2

Soovite leida loodus- ja täppisteaduste valdkonna füüsika instituudi ainete hulgast 2016/2017 sügissemestril täielikult veebipõhiselt õpetatavad ained.

Sellistele tingimustele vastavate õppeainete leidmiseks:

- määrake struktuuriüksus, mille aineid soovite leida (joonis 16, p 1)

- määrake õppeaasta ja semester ja leidub vähemalt üks ainekava (joonis 16, p 3)

- määrake veebipõhine rippmenüüst Täielikult (joonis 16, p 3)

- ainete otsimiseks vajutage otsingutingimuste all nupule Otsi

Joonis 16. Õppeaine otsing aine omaniku, õpetamise semestri ja tunnuse veebipõhine järgi

Eelmisel joonisel määratud otsingutingimuste järgi leitakse kõik loodus- ja täppisteaduste valdkonna füüsika instituudi 2016/2017 sügissemestril täielikult veebipõhiselt õpetatavad ained (joonis 17).

Joonis 17. Otsingutingimustele vastavad õppeained

Näide 3

Soovite leida ainet selle ainekoodi järgi. Selle otsingu puhul on oluline teada, et ainekoodid luuakse ainet õpetava struktuuriüksuse tunnuskoodi alusel ning üldjuhul ainekoodi esimesed neli tähte viitavad aine kuuluvusele sellele struktuuriüksusele. Kui struktuurimuudatuste tõttu muutub õppeaine omaniku tunnuskood, siis ainekoodi ei muudeta, see jääb samaks. Seetõttu võib ühele struktuuriüksusele kuuluda erineva ainekoodi algusega õppeaineid nt õppeainete, mille omanikuks on sotsiaalteaduste valdkonna haridusteaduste instituut, ainekoodid algavad järgmiste tähistega: HTEP, HTHT, HTOS, HTPK, SHHI, SVHI.

Vaikimisi on valdkonna või asutuse rippmenüüs see üksus, mille õppija te olete. Ainekoodi järgi otsingut tehes on soovitav struktuuriüksus jätta määramata. Kui üksus on määramata, otsitakse ainekoodi osa kõikide ÕISis sisalduvate ainete hulgast. Kui üksus on määratud, otsitakse ainekoodi või ainekoodi osa ainult määratud üksusele kuuluvate ainete hulgast. Sisestage ainekood (joonis 18, p 2) ja kontrollige, et aine omaniku üksus oleks määramata (joonis 18, p 1). Aine otsimiseks vajutage otsingutingimuste all nupule Otsi. Leitakse ainekoodile vastav aine (joonis 19).

Joonis 18. Õppeaine otsing ainekoodi järgi

Joonis 19. Ainekoodile vastav õppeaine

Õppetööle registreerumine

Õppijana on teil ÕISis võimalik registreeruda ainetele ja seejärel nende ainete rühmadesse, kontrolltöödele, eksamitele ja korduseksamitele.

Õppeainetele registreerumine

Õppeaine läbimiseks kannab üliõpilane end õppeinfosüsteemis vastavas õppeaines osalejate nimekirja ehk registreerub õppeainele. Õppeainele registreerumisega väljendab üliõpilane oma soovi ja otsust see aine läbida ja ülikoolil tekib õigus hinnata selle aine läbimise tulemuslikkust. Registreerumisega kohustub üliõpilane õppeaine lõppedes vastama õpetamise ja õppeainete hindamise küsitlusele õppeinfosüsteemis vastavalt rektori kehtestatud korrale. Ühel semestril saab õppeainetele registreeruda maksimaalselt 70 EAP mahus (mahu hulka ei arvata lõputöö mahtu) (ÕKE p 63).

Ainele registreerumine tähendab registreerumist õppeaine ainekavale. Õppeainele registreerumise eelduseks on see, et õppeainele on vormistatud vastavaks õppeaastaks ja semestriks ainekava, mis on registreerumiseks avatud.

Õppeainetele registreerumiseks:

- vajutage ÕISi pealehel lingile Ainetele ja eksamitele registreerumine

- vajutage nupule Lisa aineid (joonis 20)

Joonis 20. Nupp "Lisa aineid" vormil "Ainetele ja eksamitele registreerumine"

Avaneb ainete otsingu vorm (joonis 21).

Joonis 21. Ainete otsingutingimused

- Otsinguga minu õppekava ained pakutakse teile registreerumiseks teie aasta õppekava versiooni kuuluvaid aineid.

- Otsinguga tunniplaani järgi on teil võimalik leida registreerumiseks aineid, mille tunnid kuuluvad mingi kindla õppekava ja aasta õppijatele vormistatud tunniplaani.

- Registreerumiseks sobivaid aineid saate otsida ka kõikide registreerimiseks avatud ainete hulgast (valik aine järgi) ning aine toimumise aja järgi (valik toimumise aja järgi).

Otsingutingimustele vastavate õppeainete leidmiseks vajutage nupule Otsi. Kui registreerumiseks sobivad ained leitud, täitke nende ees olevad märkeruudud (joonis 22, p 1). Õppeainetele või aine kuulajate järjekorda registreerumiseks vajutage nupule Registreeru valitud ainetele (joonis 22, p 2). Kui aine õpptöö on planeeritud läbi viia rühmadena, siis peate valima ainele registreerudes kohe ka sobiva rühma.

Joonis 22. Ainetele registreerumine

Õppetööle registreerumise vorm pärast ainetele registreerumist

Kui te ei ole valitud semestril ühelegi ainele registreerunud, on teie õppetööle registreerumise vormil tekst: Te ei ole registreeritud ühelgi ainele (vt joonis 20). Pärast ainetele registreerumist tekib vormile nimekiri õppeainetest, millele olete registreerunud (joonis 23, p 1) ning mille kuulajate järjekorras te olete (joonis 23, p 2). Lehe alumises servas näidatakse vaikimisi teie käesoleva nädala tunniplaani (joonis 23, p 3). Tunniplaanis näidatakse ainult nende ainete tunde, millele olete registreerunud. Tunniplaanist lugege täpsemalt peatükist "Õppija tunniplaan".

- Ainete nimekirja järele kuvatakse mitmele ainele ja mis mahus te olete registreerunud (ei sisalda nende ainete mahtu, mille kuulajate järjekorras te olete).

- Kui vajutate veerus Ainekood ainekoodi lingile, avaneb aine üldandmete väljatrükk.

- Veerg Aine nimetus sisaldab lisaks aine nimetusele infot aine kogumahu, aine osa ja selle mahu ning õppevormi kohta. Kui vajutate aine nimetuse lingile, avaneb aine üldandmete vaatamise vorm, millelt omakorda saate liikuda selle ainekava vaatamise vormile, millele olete registreerunud.

- Kui ÕISis on aine ainekavasse lisatud aine kodulehekülje veebiaadress ning õppematerjalid, on aine nimetuse veerus näha nupud, millele vajutades veebilehed ja materjalid avanevad. Kui ainele ei ole õppematerjale ja veebilehe aadresse lisatud, puuduvad ka vastavad nupud. Õppematerjalidest lugege täpsemalt peatükist "Õppeaine õppematerjalid".

- Veerus Muu info on kirjas, millise kuupäevani on võimalik registreerumist ainele tühistada. Kui registreeringu tühistamise periood on aktiivne, kuvatakse link Tühista registreering. Nendel ainetel, mille kuulajate järjekorras te olete, on veerus Muu info lingid Lahku järjekorrast ja Registreeru ainele (tekib siis, kui järjekord on teieni jõudnud). Muu info veerus on ka info aine kontrolltööde, eksamite, arvestuste ja korduseksamite kohta ning lingid nendele registreerumiseks.

- Veergu Tulemus kuvatakse tulemus, mille te aines saate.

Joonis 23. Õppetööle registreerumise vorm pärast ainetele registreerumist

Kontrolltöödele, eksamitele, arvestustele ja korduseksamitele registreerumine

Õppeainele registreerumisel võtab üliõpilane endale kohustuse läbida õppeaine toimumise semestril vastavas õppeaines õpiväljundite lõpphindamine, st eksam või arvestus (edaspidi: eksam). Üliõpilane lubatakse eksamile, kui ta on registreerunud õppeainele ja täitnud kõik ainekavas eksamile lubamiseks esitatud tingimused. Eksamineerija (vastutav õppejõud või tema määratud isik) vastutab ainekavas kehtestatud eksamile lubamise tingimuste täitmise kontrolli eest (ÕKE 96).

Üliõpilasel on võimalik õpiväljundite hindamine läbida õppeaine toimumise semestril ühel korralisel eksamil ning korralise eksami negatiivsele tulemusele sooritamise korral ühel korduseksamil (rühmaeksami puhul õppejõu poolt rühmale määratud korduseksami ajal). Arsti-, hambaarsti- ja proviisoriõppe üliõpilasel on võimalik kohustuslikes ja valikainetes õpiväljundite hindamine läbida ühel korralisel eksamil ning korralise eksami negatiivsele tulemusele sooritamise korral kahel korduseksamil. Korduseksami sooritamise õigust ei ole juhul, kui üliõpilane on saanud negatiivse tulemuse akadeemilise petturluse tõttu (ÕKE 97).

Üliõpilasel on õppeaine toimumise semestril võimalik valida vähemalt kahe korralise eksamiaja vahel. Õppejõul on õigus kohustada üliõpilast valima korralise eksami sooritamise aeg ning sellisel juhul tuleb õppeinfosüsteemis teha valik hiljemalt neljandal päeval enne eksami toimumist. Õppeaines, millel on üle 60 registreerunu, tuleb õppeinfosüsteemis valik teha hiljemalt neljandal päeval enne esimese eksami toimumist. Kui üliõpilane soovib teha korduseksami, on korduseksamile registreerumine kohustuslik. Korduseksamile registreerumine ja registreeringu tühistamise õigus lõpeb üle-eelmisel päeval enne korduseksami toimumist (ÕKE 98).

Kontrolltöödele, eksamitele, arvestustele ja korduseksamitele registreerumine toimub Ainetele ja eksamitele registreerumise vormil. Sellel vormil on info ka informatiivsete (registreerumist ei toimu) kontrolltööde, eksamite ja arvestuste toimumiste kohta.

Kontrolltööd jagunevad

Eksamid ja arvestused jagunevad:

Korduseksamid

Registreerumisega kontrolltööd (jooni 24 p 3).

Registreerumisega eksamid ja arvestused (joonis 24 p 1).

Korduseksamile registreerumine on alati kohustuslik. Registreerumiseks onõppetööle registreerumise lehel link Registreeru korduseksamile .

Informatiivsed kontrolltööd, millele registreerumist ei ole (joonis 24 p 4).

Informatiivsed eksamid ja arvestused, millele registreerumist ei ole (joonis 24 p 2).

Tabel 2. Kontrolltööd, eksamid, arvestused ja korduseksamid

Joonis 24. Kontrolltööde, eksamite, arvestuste ja korduseksamite info Ainetele ja eksamitele registreerumise vormil

Registreerumisega kontrolltöödele, eksamitele, arvestustele ja korduseksamitele registreerumiseks vajutage lingile Registreeru kontrolltööle, Registreeru eksamile või Registreeru korduseksamile. Avaneb toimumise valiku vorm (joonis 25). Registreerumiseks valige rippmenüüst sobiv toimumine ja vajutage nupule Salvesta.

Joonis 25. Eksamile registreerumine

Õppeaine õppematerjalid

ÕISi kaudu on õppejõududel võimalik lisada aine juurde õppematerjale. Lingi õppematerjalide vormile liikumiseks leiate õppeaine üldandmete ja ainekava vaatamise vormidelt (joonis 26).

Joonis 26. Õppematerjalide link ainekava andmetes

Kui te olete ainele registreerunud, siis on õppetööle registreerumise vormil vastava aine juures kaustakujuline nupp õppematerjalide vaatamise vormile liikumiseks (joonis 27). Nupp on olemas vaid juhul, kui sellele ainele on ÕISi õppematerjalid lisatud.

Joonis 27. Kaustakujuline nupp õppematerjalide vormile liikumiseks

Kui vajutate lingile Õppematerjalide vaatamine või kaustakujulisele nupule, avaneb aine õppematerjalide vorm (joonis 28), mis võib sisaldada õppematerjalide kaustu, eri formaadis faile ning viitasid internetilehekülgedele.

Avamiseks vajutage õppematerjali nimetuse lingile. Kui soovite materjali alla laadida ilma seda avamata, vajutage nimetuse lingil paremale hiireklahvile, valige avanenud menüüst käsklus Save Link As (kui kasutate Mozilla Firefoxi või Google Chromei) või Save Target As (kui kasutate Internet Explorerit), valige oma arvutis koht, kuhu materjal salvestada ning salvestage see. Tagasi eelmisele tasandile liikumiseks vajutage Asukoht real sobiva tasandi lingile.

Joonis 28. Õppematerjalide vaatamise vorm

Tunni- ja eksamiplaanid

Tunniplaan ja eksamiplaan on ühistel alustel kokku pandud tundide hulk. ÕISis jagunevad tunni- ja eksamiplaanid kaheks.

- Õppija tunniplaan koosneb nende õppeainete, millele õppija on registreerunud, kõikidest tundidest.

- Struktuuriüksuse tunni- ja eksamiplaanid koostatakse eri õppekavadel õppijatele aastate kaupa igaks semestriks (avatud ülikoolis igaks õppesessiooniks). Ainetele registreerumisel pakutakse õppijale vaikimisi võimalust otsida aineid registreerumiseks struktuuriüksuste tunniplaanide järgi.

Õppija tunniplaan

Enda kui õppija tunniplaani vaatamiseks vajutage ÕISi pealehel lingile Minu tunniplaan. Seda sama plaani näete ka oma õppetööle registreerumise vormi alaservas.

- Tunniplaani päises näidatakse, millise semestri tunniplaaniga on tegemist (joonis 29, p 1). Vaikimisi näidatakse käesolevat semestrit. Vajadusel saate seda perioodi rippmenüüst muuta.

- Vaikimisi näidatakse tunniplaanis kõiki teie ainete tunde. Märkeruudu Näita ka konsultatsioone, eksameid/arvestusi, korduseksameid tühjendamise järel näidatakse plaanis ainult õppetunde (loeng, seminar, praktikum, kollokvium, individuaaltund, e-õpe, praktika). Vormil on ka kirjas, milliseid tunde plaanis näidatakse (joonis 29, p 2).

- Õppenädalate vahel liikumiseks on rippmenüü ja nooled (joonis 29, p 3). Semestri kõikide tundide vaatamiseks valige rippmenüüst Kogu semester. Algseisu saate taastada, kui vajutate lingile hetkel on /õppenädala number akadeemilises kalendris/ nädal - /kuupäevad/.

- Plaanis paiknevad tunnid vastavalt nende toimumisaegadele. Ajaliselt kattuvad tunnid kuvatakse punaselt (joonis 29, p 4).

- Tunni kohta näidatakse järgnevat infot: ainekood, aine nimetus ja tunni liik (joonis 29, p 5). Ainekoodile vajutades avaneb aine üldandmete väljatrükk, aine nimetusele vajutades avanevad aine üldandmed, millelt omakorda saate liikuda sobiva ainekava andmetele.

- Kui liigute kursoriga tunni andmetele, avaneb inforuut (joonis 29, p 6), millel näete tunni toimumise kohta; tunniga seotud õppejõudude nimesid; tunni juurde lisatud märkuseid; kontrolltööde, eksamite, arvestuste ja korduseksamite alternatiivseid toimumisaegu ning kontrolltööle, eksamile, arvestustele ja korduseksamile registreeruja nime ning registreerumisaega.

- Iga TÜ hoones toimuva tunni juures on ka viide selle asukohale kaardil. Asukoha nägemiseks kaardil vajutage maakera-kujulisele ikoonile (joonis 29, p 7).

Joonis 29. Õppija tunniplaan

Õppija tunniplaani andmete sünkroniseerimine

Oma tunniplaani vaatamise vormil lingile telli kalender (joonis 33) vajutades genereeritakse link, mis võimaldab tunniplaani üle interneti sünkroniseeritava kalendrina iCal formaati toetavatesse kalendriprogrammidesse (Microsoft Outlook, Thunderbird Lightning, MacOSX iCal, Google Calendar vms) lisada.

Lingi kasutamisel kajastuvad ÕISi tunniplaanides tehtud muudatused kalenderprogrammis automaatselt. Iga uue kalendri tellimisega muutub eelmine URL kehtetuks.

Joonis 31. Tunniplaani andmete sünroniseerimine

Õppija tunniplaani väljatrükk

Tunniplaanist väljatrüki saamiseks on kolm erinevat võimalust.

1. Vajutage ÕISi pealehel Minu tunniplaan juures sobiva väljatrüki formaadi (HTML või PDF) lingile.

2. Valige oma tunniplaani vormil lehe vasakult ülaservast väljatrükile sobiv formaat (HTML, PDF, RTF) ja vajutage nupule Väljund.

3. Vajutage oma õppetööle registreerumise vormil Trüki juures sobiva väljatrüki formaadi (HTML või PDF) lingile.

Näidisel (joonis 30) on kujutatud PDF formaadis väljatrükki. Tunnid on väljatrükil järjestatud toimumisaja järgi. Väljatrüki päises on täpsustavalt kirjas, millist liiki tunde väljatrükil näidatakse. Väljatrükil on ka lingid nädalaplaani ning eelnevate ja järgnevate semestri- ja nädalaplaanide vaatamiseks. Käesoleva semestri või käesoleva õppenädala vaatamiseks on vastavalt lingid Vaata /õppeaasta number semestri nimetus/ semestri plaani ja Vaata /õppenädala number akadeemilises kalendris/ nädala /(kuupäevad)/ plaani.

Joonis 30. Tunniplaani väljatrükk

Struktuuriüksuse tunni- ja eksamiplaanid

Struktuuriüksuse tunni- ja eksamiplaanid koostatakse eri õppekavadel õppijatele aastate kaupa igaks semestriks (avatud ülikoolis igaks õppesessiooniks).

Tunniplaanide vaatamiseks vajutage ÕISi pealehel lingile Tunniplaanid/eksamiplaanid. Avaneb vorm Õppeaine tunnid tunniplaani järgi (joonis 32). Määrake struktuuriüksus, mille tunniplaane soovite leida. Tunniplaan rippmenüüsse kuvatakse nimekiri kõikidest määratud struktuuriüksuse tunniplaanidest (joonis 32).

Otsi rippmenüüst saate määrata ka eksamiplaani järgi, sellisel juhul avaneb vorm Õppeaine tunnid eksamiplaani järgi ning saate otsida struktuuriüksuste eksamiplaane.

Tunni- või eksamiplaanis olevate tundide nägemiseks määrake rippmenüüst sobiv plaan ja vajutage Otsi. Kuvatakse nimekiri kõikidest tunni- või eksamiplaanis sisalduvatest tundidest (joonis 32).

Joonis 32. Struktuuriüksuse tunniplaanid, tundide nimekiri

Määratud tunniplaani on võimalik vaadata õppenädalate kaupa kalendris. Nii saate ka hea ülevaate, milline hakkab teie isiklik tunniplaan välja nägema, kui selles olevatele ainetele registreerute (ainetele registreerumisel valik tunniplaani järgi).

Tunniplaani vaatamiseks kalendris vajutage lingile Kalender (joonis 33). Avaneb tunniplaani kalendrivaade. Rippmenüüst saate valida kogu semestri või mingi kindla õppenädala.

Joonis 33. Tunniplaani vaatamine kalendris

Tunni- ja eksamiplaanist väljatrüki tegemiseks vajutage sobiva väljatrüki formaadi (HTML või PDF) lingile (joonis 34).

Joonis 34. Tunniplaani väljatrüki tegemine

Õppejõudude vastuvõtuajad

Õppejõudude vastuvõtuaegade vaatamiseks vajutage ÕISi pealehel lingile Õppejõudude vastuvõtuajad, avaneb õppejõu vastuvõtuaegade otsinguvorm (joonis 35).

Joonis 35. Õppejõu vastuvõtuaegade otsinguvorm

Teil on võimalik otsida kas ühe kindla õppejõu või mingi struktuuriüksuse kõigi õppejõudude vastuvõtuaegasid.

- Õppejõu vastuvõtuaja otsimiseks vajutage väljal Õppejõud nupule Otsi. Avaneb isiku otsingu vorm. Isiku otsimiseks sisestage väljadele Eesnime algus ja/või Perekonnanime algus isiku nime osad ja vajutage nupule Otsi isikud. Nimekirjast sobiva isiku valimiseks vajutage tema ees- või perekonnanime lingile. Valitud isiku nimi ilmub vormil Õppejõu vastuvõtuaeg väljale Õppejõud. Määrake sobiv õppeaasta ja semester. Vastuvõtuaja otsimiseks vajutage nupule Otsi. Kui valitud õppejõul on määratud õppeaastal ja semestril vastuvõtuaeg, näidatakse selle toimumise aega ja kohta.

- Struktuuriüksuse õppejõudude vastuvõtuaegade leidmiseks määrake sobiv üksus, õppeaasta ja semester ning vajutage nuppu Otsi.

Õppetulemused

Õppetulemuste vaatamiseks vajutage ÕISi pealehel lingile Üliõpilase edasijõudmine, avaneb teie õppetöö tulemuste vorm (joonis 36). Vormilt saate minna vaatama ka oma registreeringuid ainetele, selleks vajutage nupule Õppija registreeringud ainetele (joonis 36, p 1).

Kõik õppetöö tulemused on esitatud õppekohtade kaupa (joonis 36, p 2). Kui teil on mitu õppekohta, siis saate rippmenüüst valida sobiva õppekoha ning vaadata selle tulemusi. Saate vaadata ka kõiki õppetulemusi ühes vaates, selleks on nupp Näita kõiki tulemusi.

Kui vajutate nupule Inglise keeles (joonis 36, p 3), muutub õppetulemuste vormil sisalduv informatsioon ingliskeelseks.

Tulemuste kohta on esitatud järgmised andmed: järjekorranumber, nimetus, maht, tulemus kuupäev, hinne, õppejõud ja protokolli number (joonis 36, p 4). Veeru pealkirjadele vajutades saate kirjete järjekorda muuta.

Õppetöö tulemuste vormil esitatakse ka õppetöö tulemuste keskmised hinded (joonis 36, p 5) ning käesoleva semestri kontrolltööde eest saadud tulemused (joonis 36, p 6), kui need on ÕISi sisestatud. Doktorantidele näidatakse sellel vormil ka atesteerimise tulemusi.

Joonis 36. Õppetulemuste vaatamise vorm

Õppetöö eest saadud tulemusi näete ka enda Ainetele ja eksamitel registreerimise vormil vastava aine juures veerus Tulemus (joonis 37 p 1). Kontrolltööde eest saadud tulemusi näete veerus Muu info (joonis 37 p 2).

Joonis 37. Õppetulemused Ainetele ja eksamitele registreerumise vormil

Valikud õppekavas ja õppekava täitmise jälgimine

Õppekava valikute vormil on õppijal võimalik vaadata oma õppetulemusi õppekava kontekstis ning valida mooduleid oma aasta õppekavast ja kõrvaleriala tarvis teistest aasta õppekavadest.

Õppijad saavad õppekava mooduleid ise valida. Vajadusel saavad valikuid teha õppija eest õppekorraldusega tegelevad töötajad.

Õppija valikuid õppekavas näeb ka õppija mingi õppekoha andmetesse lisatud juhendaja.

Minu õppekava

Üliõpilasel on kohustus täita õppekava, millele ta on immatrikuleeritud (ÕKE p 69).

Õppekava, mille järgi te õpite ning selles sisalduvate moodulite ja õppeainete nägemiseks:

- avage ÕISi pealeht ja vajutage sellel lingile Isikuandmed

- avanenud vormi ülaservas vajutage lingile Üliõpilase valikud õppekavas

- avanenud vormil vajutage aasta õppekava lingile (joonis 38, p 1)

Joonis 38. Aasta õppekava vaatamine

Õppekava täitmise jälgimiseks vajutage vormil Üliõpilase valikud õppekavas nuppu Õppetöö tulemused õppekava kontekstis (joonis 38, p 2).

- Avaneb tabel, milles esitatakse nimekiri kõikidest registreeritud õppekava moodulitest, nendes sisalduvatest õppeainetest ning registreeritud valikainetest ning võrreldakse neid ainetega, mis teil on läbitud. Kui õpite bakalaureuseõppes alates 2011/2012 õppekava versiooni järgi, siis tuleb teil valida moodulist ka õppeained kui registreeritud mooduli maht on väiksem moodulisse kuuluvate õppeainete kogumahust. Tabelisse kuvatakse sellisest moodulist valitud õppeained.

- Mooduli valiku põhimõtete, eesmärkide ja õpiväljundite vaatamiseks vajutage vastava mooduli nimetusele.

- Õppeaine nimetuse rea lõpus vasakpoolsesse veergu (joonis 39, p 1) kuvatakse kõikide registreeritud moodulite ja nendes sisalduvate õppeainete ning registreeritud valikainete mahud. Parempoolne veerg (joonis 39, p 2) näitab, kas teil on aine sooritatud positiivsele tulemusele ning kui palju te olete saanud õppeaine eest ainepunkte. Kui selles veerus on mõne õppeaine järel arv 0, tähendab see, et selle aine eest ei ole te positiivset tulemust saanud.

Joonis 39. Õppetöö tulemused õppekava kontekstis

Selleks, et kõik õppija õppetulemused kuvataks õppekava kontekstis n-ö õigesse kohta, peavad valikud õppekavas olema tehtud:

- rakenduskõrgharidusõppes, magistriõppes, doktoriõppes ja bakalaureuseõppes kuni 2010/2011 õppekava versiooni järgi õppijatel peavad olema registreeritud kohustuslikud ja valikulised moodulid ning valikained.

- bakalaureuseõppes alates 2011/2012 õppekava versiooni järgi õppijatel peavad olema valitud peaeriala, peaeriala suurendamine, kõrvaleriala, lisaks valitavad moodulid.

Õppekava kontekstis vaadatakse ka õppekava täitmise mahtu (lugege täpsemalt õppijate kodulehelt).

Moodulite valimine

Bakalaureuseõppe üliõpilasel tuleb hiljemalt esimese semestri lõpuks valida õppeinfosüsteemis kõik peaeriala moodulid (kaks alusmoodulit, üks suuna- ja üks erialamoodul ning valikmoodul), kui õppekavas ei ole kehtestatud peaeriala suuna-, eriala- ja valikmooduli valimiseks hilisemat tähtaega. Hiljemalt teise õppeaasta sügissemestri lõpuks tuleb valida kõik õppekava täitmiseks vajalikud moodulid (ÕKE p 61).

Rakenduskõrgharidus-, magistri- ja doktoriõppe üliõpilasel tuleb hiljemalt esimese semestri lõpuks valida õppeinfosüsteemis kõik õppekava läbimiseks vajalikud moodulid, kui õppekavas on valitavad moodulid (ÕKE p 62).

Bakalaureuseõpe

Moodulite valimist alustage peaeriala valimisega. Selleks vajutage vormi Üliõpilase valikud õppekavas alaservas nupule Vali peaeriala (joonis 40).

Joonis 40. Valikud õppekavas - bakalaureuseõpe

Mooduli valimiseks täitke mooduli ees olev märkeruut (joonis 41, p 1) või vajutage mooduli nimetusele. Valiku tühistamiseks tühjendage mooduli ees olev märkeruut või vajutage mooduli nimetusele. Valitud moodulid kuvatakse parempoolsesse aknasse (joonis 41, p 2). Õppekava valikute kinnitamiseks vajutage vormi üla- või alaservas nupule Salvesta (joonis 41, p 3). Lugege lisaks moodulite valimise juhendit bakalaureuseõppele.

Joonis 41. Õppekava valiku vorm

Rakenduskõrgharidusõpe, magistriõpe, doktoriõpe

Moodulite valimiseks vajutage vormi Üliõpilase valikud õppekavas alaservas nupule Muuda valikuid (joonis 42).

Joonis 42. Valikud õppekavas - rakenduskõrgharidusõpe, magistriõpe, doktoriõpe

Kui õppekavasse kuulub valitavaid mooduleid, siis valige need rippmenüüst (joonis 43, p 1). Kohustuslikud moodulid on vaikimisi valitud. Õppekava valikute kinnitamiseks vajutage nupule Salvesta (joonis 43, p 2). Lugege lisaks magistriõppele mõeldud moodulite valimise juhendit.

Joonis 43. Moodulite valimine - rakenduskõrgharidusõpe, magistriõpe, doktoriõpe

Stipendiumide avalduste esitamine

Stipendiumide avalduste esitamiseks vajutage ÕISi pealehel lingile Stipendiumid. Avaneb avalduste esitamise vorm, millel näete stipendiumide avalduste esitamise tähtaegu (joonis 44, p1). Stipendiumide taotlemise tingimustega saate tutvuda õppijate kodulehel. Avalduse esitamiseks vajutage iga stipendiumi liigi juures, mille avalduse soovite esitada, lingile Esita avaldus (joonis 44, p 2).

Joonis 44. Stipendiumide avalduste esitamise vorm

Avaneb avalduse esitamise vorm. Joonisel 45 näete tulemusstipendiumi avalduse esitamise vormi. Teil on võimalik vaadata oma õppeakava täitmise protsenti (joonis 45, p 1). Olenevalt stipendiumi liigist võib olla võimalik sisestada ülevaade oma erialaste saavutuste ja ühiskondliku tegevuse kohta (joonisel 45, p 2). Avalduse esitamiseks vajutage nupule Esita avaldus (joonisel 45, p 3). Pärast avalduse esitamist suunatakse teid tagasi Stipendiumide taotlemise lehele. Kui teie õppekohal on võimalik taotleda mitut erinevat stipendiumi, esitage uus avaldus uue stipendiumi liigi kohta. Teil on võimalik esitada ainult nende stipendiumi liikide avaldusi, mille taotlemise tingimused on täidetud.

Joonis 45. Tulemusstipendiumi avalduse esitamine

Esitatud avalduste vaatamiseks vajutage stipendiumide vormil lingile Esitatud avaldused (joonis 45, p 3) või oma õppekoha andmetes lingile Esitatud stipendiumi/õppetoetuse avaldused (joonis 6). Avaneb esitatud avalduste vaatamise vorm (joonis 46).

Joonis 46. Esitatud stipendiumide avaldused

Meelespea

ÕISi veebiaadress on https://ois.ut.ee.

ÕISi juhendid avanevad sisseloginuna mis tahes lehe paremal ülanurgas asuvale lingile Abi vajutades.

Tutvuge kõigi juhenditega ÕISi info ja abi keskkonnas aadressil http://www.oisabi.ut.ee/oppija.

Table of Contents

ÕISi ABC õppijale 2016

Sissejuhatus

Õppija toimingud ÕISis

ÕISi sisselogimine ja seadete muutmine

TÜ akadeemiline kalender

Teated

Isikuandmed

Üldandmed ja õppekoha andmed

Kontaktandmed

Dokumendid

Õppe lõpp ja õppe lõppu meelde tuletav kiri

Individuaalplaani ja atesteerimise dokumentide vaatamine ja lisamine

Õppeained

Õppeaine üldandmed ja ainekavad

Õppeainete otsingutingimused

Näiteid õppeainete otsimisest

Õppetööle registreerumine

Õppeainetele registreerumine

Õppetööle registreerumise vorm pärast ainetele registreerumist

Kontrolltöödele, eksamitele, arvestustele ja korduseksamitele registreerumine

Õppeaine õppematerjalid

Tunni- ja eksamiplaanid

Õppija tunniplaan

Õppija tunniplaani andmete sünkroniseerimine

Õppija tunniplaani väljatrükk

Struktuuriüksuse tunni- ja eksamiplaanid

Õppejõudude vastuvõtuajad

Õppetulemused

Valikud õppekavas ja õppekava täitmise jälgimine

Minu õppekava

Moodulite valimine

Stipendiumide avalduste esitamine

Meelespea